Vyf sterf toe bakkie boom trefDie wrak van die bakkie ná die ongeluk. Foto: SAPD Vyf mense is dood en nog sewe beseer nadat ŉ bakkie Saterdag in die vroeë oggendure buite Hoedspruit in Limpopo ŉ boom getref het. Lt.kol. Moatshe Ngoepe, woordvoerder van die polisie, het gesê ŉ bakkie het met 12 mans vanaf ŉ plaaslike kroeg gekom toe dit omstreeks 03:30 in die Zandspruit-omgewing teen ŉ boom gebots en omgeslaan het. Vyf mense, onder wie die bestuurder van die voertuig, is op slag dood. Nog vyf mense het ernstige beserings opgedoen en is na ŉ hospitaal in Accornhoek gehaas. Die ander twee passasiers het geringe beserings opgedoen. Volgens Ngoepe is die identiteit van die oorledenes nie in dié stadium bekend nie, maar is hulle vermoedelik tussen 26 en 53 jaar oud. ŉ Saak van strafbare manslag word ondersoek.